makaan.comના ચીફ ઑપરેટિંગ ઑફિસર અને એક્ઝિક્યુટિવ વાઇસ પ્રેસિડન્ટ આદિત્ય વર્મા કહે છે કે ‘મુંબઈ જેવાં મેટ્રો શહેરોમાં ઘર ખરીદનારાઓની પહેલી પસંદગી અપાર્ટમેન્ટ્સ હોય છે. ત્યાર બાદ બીજા વિકલ્પ તરીકે તેઓ સ્વતંત્ર ઘર કે વિલાની અને ત્રીજી વિકલ્પ તરીકે મલ્ટિસ્ટોરી અપાર્ટમેન્ટમાં સ્વતંત્ર ફ્લોરનો વિકલ્પ પસંદ કરે છે. આ વિકલ્પો પછી વારો આવે છે પ્લોટ અને રેસિડેન્શિયલ લૅન્ડનો. અમારા સર્વે પ્રમાણે રિયલ્ટી માર્કેટમાં મંદી આવી હોવા છતાં રોકાણકારો હજી પણ એને રોકાણના સારા વિકલ્પ તરીકે જોઈ રહ્યા છે. છેલ્લાં પંદર વર્ષના ડેટા પર નજર ફેરવીએ તો ખ્યાલ આવે છે કે ભારતમાં કોઈ પણ વિકલ્પ કરતાં રિયલ એસ્ટેટમાં સૌથી વધારે રિટર્ન મળે છે. આ કારણે જે લોકોને રિયલ એસ્ટેટમાં રોકાણ કરવાથી લાભ થયો છે એ સ્વાભાવિક રીતે આમાં વધારે ને વધારે રોકાણ કરવા માટે પ્રેરાય છે. જોકે છેલ્લા દોઢ વર્ષથી ઊંચા વ્યાજના દર અને મંદીને કારણે સોદાઓના પ્રમાણમાં વીસથી પચીસ ટકાનો ઘટાડો થયો છે જેને કારણે પ્રૉપર્ટી રેટ વધવાનો દર પણ ઓછો થયો છે. આ કારણે હવે બીજી પ્રૉપર્ટી ખરીદવા માટે હાલમાં કોઈ ઘસારો નથી, પણ ઘર ખરીદનારો વર્ગ હંમેશાં તહેવારો વખતે ડેવલપર તરફથી સ્પેશ્યલ ઑફર અને ખાસ ડિસ્કાઉન્ટ પર નજર રાખે છે જેને કારણે આ સમયગાળા દરમ્યાન ઇન્ક્વાયરીનું પ્રમાણ વધી જાય છે.’